Γνωμοδότηση για την πρόταση κανονισμού (ΕΚ) του Συμβουλίου για τροποποίηση του κανονισμού (ΕΚ) αριθ. 3699/93 που καθορίζει τα κριτήρια και τους όρους των κοινοτικών παρεμβάσεων διαρθρωτικού χαρακτήρα στον τομέα της αλιείας και της υδατοκαλλιέργειας καθώς και την μεταποίηση και την εμπορία των προϊόντων τους (95/C 236/18)

Στις 5 Απριλίου 1995, το Συμβούλιο αποφάσισε, βάσει των άρθρων 43 και 198 της Συνθήκης περί ιδρύσεως της Ευρωπαϊκής Κοινότητας, να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η ΟΚΕ αποφάσισε να αναθέσει στη κ. Maria Luisa Santiago, με την ιδιότητα του Γενικού Εισηγητή, την προετοιμασία των σχετικών εργασιών.

Kατά την 326η Σύνοδο Ολομέλειας, 31η Μαΐου και 1η Ιουνίου 1995 (συνεδρίαση της 31ης Μαΐου 1995), η ΟΚΕ υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Βάσει των διατάξεων της σύμβασης του Λονδίνου (Ι.Τ.C. 69) καθορίστηκε νέα μέθοδος προσδιορισμού της χωρητικότητας σκαφών λαμβανομένης ως μονάδα μετρήσεως για τον σκοπό αυτό της « GT » (gross ton) σε αντικατάσταση του « ΚΟΧ ».

1.2. Οι κανόνες της σύμβασης εντάχθηκαν στην κοινοτική νομοθεσία, στον Κανονισμό (ΕΟΚ) αριθ. 2930/86.

1.3. Με την παρούσα πρόταση επιδιώκεται η τροποποίηση ορισμένων διατάξεων του Κανονισμού (ΕΚ) αριθ. 3699/93 (Κανονισμός Εφαρμογής του ΧΜΠΑ) και η εναρμόνιση έως το 2004 των παραμέτρων παρέμβασης στις διαρθρωτικές τους ενέργειες.

2. Γενικές παρατηρήσεις

2.1. Οι ενισχύσεις στον αλιευτικό στόλο σύμφωνα με τον Κανονισμό (ΕΚ) αριθ. 3699/93 χορηγούνται, στις περισσότερες περιπτώσεις, σε συνάρτηση με τη χωρητικότητα των σκαφών.

2.2. Η εναρμόνιση κατά τον υπολογισμό της χωρητικότητας των σκαφών του κοινοτικού αλιευτικού στόλου έχει σημασία προκειμένου να μην υπάρχουν διαφορές μεταξύ των σκαφών των κρατών μελών.

2.3. Η ΟΚΕ έχει ήδη αποφανθεί επί του θέματος στη γνωμοδότησή της CES 1012/94 με την οποία εφιστά την προσοχή στο γεγονός ότι η χωρητικότητα διαφόρων σκαφών προσδιορίζεται με διαφορετικές μεθόδους, με αποτέλεσμα να υπάρχουν αποκλίσεις στον προσδιορισμό της χωρητικότητας ομοίων ουσιαστικά σκαφών.

2.4. Υπό την έννοια αυτή καθίσταται αναγκαία η προσαρμογή των ενισχύσεων του ΧΜΠΑ σε συνάρτηση με τις νέες μονάδες χωρητικότητας (GT).

2.5. Οι νέες κλίμακες που προτείνονται (Παράρτημα ΙV - πίνακες 1Β-2Β) καθορίζουν κατά μέσο όρο μια λογική ισορροπία μεταξύ Ecu/ΚΟΧ και Ecu/GT.

2.6. Η ΟΚΕ συνιστά ότι η μετάβαση από τη μία μονάδα στην άλλη δεν πρέπει να προκαλέσει μείωση των κοινοτικών ενισχύσεων όπως συνέβη ήδη με τις ενισχύσεις για την ναυπήγηση και εκσυγχρονισμό σκαφών μετά την έναρξη ισχύος του ΧΜΠΑ.

3. Ειδικές παρατηρήσεις

3.1. Κατά την περίοδο εναρμόνισης δίδεται στους οικονομικούς παράγοντες η δυνατότητα επιλογής της μίας ή της άλλης κλίμακας. Η ΟΚΕ εφιστά την προσοχή στο γεγονός ότι η επιλογή αυτή αναφέρεται μόνον στην αιτιολογική έκθεση της πρότασης.

3.2. Η ΟΚΕ συνιστά, έως το 2004, στις συμφωνίες αλιείας με τρίτες χώρες να ορίζεται σαφέστατα ποιά μονάδα χωρητικότητας θα αποτελεί τη βάση των συμφωνιών, ιδιαίτερα όσον αφορά την καταβολή χρηματικών εισφορών.

3.3. Η ΟΚΕ υποστηρίζει την παρούσα πρόταση.

Βρυξέλλες, 31 Μαΐου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER